龍安送宗上人游東吳
作者：釋德洪
朝代：宋

paragraphs: 淮水送君春雨餘，刺舟斷岸歸匡廬。
江南别我秋天遠，輕囊瘦策游西湖。
君去復來如社燕，我獨留滯如賈胡。
牽衣覓詩亦不惡，怪君兒戲忘髭須。
平生千偈風雨快，約束萬象如驅奴。
饑來一字不堪煮，乃知弄筆輸耕鋤。
不如尋我舊游處，武林清境天下無。
耐清不得却來此，作詩送君游上都。